इस गुस्साई भीड़ के अंदर उबलते लावे के बाहर निकलने का एक पक्ष तो हमे ऊपर मुन्नाभाई एमबीबीएस के उदाहरण से मिल जाता है लेकिन इस भीड़ के इस तरह गुस्साने को लेकर एक पक्ष और भी हो सकता है जिसकी तरफ भी ध्यान देना ज़रूरी है। अभी हाल ही में दिल्ली के मयूर विहार इलाके की डीडीए कॉलोनी में सुबह सुबह सरकारी स्कूल जाती लड़कियों को बाईक पर सवार तीन युवकों ने छेड़ दिया, लड़कों की उम्र की कोई 14-15 के आसपास रही होगी। बस फिर क्या था गुस्साई भीड़ ने पहले तो उन लड़को को बुरी तरह पीटा फिर उसमें जो मुख्य अभियुक्त था उसे गार्ड के रूम में बद कर दिया गया और पुलिस को इत्तिला कर दिया। कुछ लोग अभी भी उसे और पीटे जाने के पक्षधर थे। कुछ महिलाएँ इसे महिला शिक्षा में आने वाले रोड़े के रूप में देखते हुए उन्हें पीटने की पैरवी कर रही थी। इन्हीं के बीच में एक शख्स ऐसा भी था जिसने पहले इधर उधर देखा और हाथ में एक बड़ा सा पत्थर उठा कर उन लड़कों की गिरी हुई बाईक पर दे मारा। उसने जिस तरह से पत्थर मारा और वो पत्थर जिस तरह से आधा बाईक पर आधा ज़मीन से टकराया उसने ये साफ ज़ाहिर कर दिया था कि उसके मन में गुस्सा कम, लोगों को अपनी तरफ आकर्षित करने की भूख ज्यादा थी। वह जिस तरह से चीख रहा था, वह साफतौर पर चाहता था कि लोग उसे एक हीरो के रूप में देखें और जिस तरह से पत्थर सही तरह से बाइक पर नहीं पड़ा उससे ये भी पता चलता है कि उसके मन में एक डर भी था।